钦定古今图书集成/明伦汇编/宫闱典/第135卷 > 《宦者传后论》同前
## 钦定古今图书集成/明伦汇编/宫闱典/第135卷 > 《宦者传后论》同前

论曰：“自古丧大业，绝宗禋者，其所渐盖有由矣。三代
以嬖色取祸，嬴氏以奢虐致灾。西京自外戚失祚，东
都缘阉尹倾国，成败之来，先史商之久矣。至于衅起
宦夫，其略犹或可言。何者？刑馀之丑，理谢全生，声荣
无晖于门阀，肌肤莫传于来体。推情未鉴其敝，即事
易以取信。加渐染朝事，颇识典物，故少主凭谨旧之”
庸，女君资出内之命，顾访无猜惮之心，恩狎有可悦
之色。亦有忠厚平端，怀术纠邪，或敏才给对，饰巧乱
实；或借誉贞良，先时荐举。非直苟恣凶德，止于暴横
而已。然贞邪并行，情貌相越，故能回惑昏幼，迷瞀视
听，盖亦有其理焉。诈利既滋，朋徒日广，直臣抗议，必
漏先言之间；至戚发愤，方启专夺之隙，斯忠贤所以
智屈社稷，故其为墟。《易》曰：“履霜坚冰至”云所从来久
矣。今迹其所以，亦岂一朝一夕哉。